《世之咏物者采春花而落秋实余欲矫其失作冬果十咏 其九 藕》
宋代·方一夔

辛苦学淘河，寻根不仗柯。千虬蟠下土，尺玉浸清波。

自笑抽丝乱，从渠凿窍多。谁分冰片片，一醉洗沉疴。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。